b'\n_START_ARTICLE_\nMargarita Manso\n_START_SECTION_\nBiografia\n_START_PARAGRAPH_\nNascuda el 1908 al si d\'una fam\xc3\xadlia de classe mitja, Margarita era la segona filla de Lu\xc3\xads Manso L\xc3\xb3pez, cap d\'oficina del taller de fundici\xc3\xb3 Gabilondo, i de Carmen Robledo Daguerre, una modista d\'origen basc-franc\xc3\xa8s. Tenia dues germanes m\xc3\xa9s: Carmen i Mar\xc3\xada Luisa. L\'any 1921 el seu pare mor sobtadament i la fam\xc3\xadlia es va instal\xc2\xb7lar a Madrid, on la seva mare treballava com a modista amb el seu propi taller i boutique Carmen Robledo Alta Costura. _NEWLINE_Margarita va ingressar el 1923 com a estudiant a la Reial Acad\xc3\xa8mia de Bellas Artes de San Fernando, a Madrid, on va tenir com a professor a Julio Romero de Torres. All\xc3\xa0 coincideix amb Maruja Mallo, amb qui va mantenir gran amistat, Salvador Dal\xc3\xad i Alfonso Ponce de Le\xc3\xb3n. Manso va pert\xc3\xa0nyer al grup \xc3\xadntim de Mallo, Federico Garc\xc3\xada Lorca i Salvador Dal\xc3\xad. \xc3\x89s famosa l\'an\xc3\xa8cdota de la visita del grup d\'amics al monestir de Santo Domingo de Silos: com l\'entrada estava vedada per a les dones, Maruja Mallo i Margarita Manso van decidir disfressar-se d\'homes i aix\xc3\xad van poder visitar el cenobi._NEWLINE_Manso Robledo va ser musa i esposa d\'un pintor d\'avantguarda, amiga de tots els membres de la Generaci\xc3\xb3 del 27, amant del propi Lorca (en una d\'aquestes hist\xc3\xb2ries que posen el toc escandal\xc3\xb3s i de tafaneria a les biografies) i, sobretot, una dona moderna, estudiant d\'art i cosmopolita, una m\xc3\xa9s d\'aquestes dones modernes de l\'Espanya dels anys 20 i 30 que van quedar desdibuixades a la hist\xc3\xb2ria. Lorca va mantenir una fuga\xc3\xa7 relaci\xc3\xb3 er\xc3\xb2tica amb Manso i li va dedicar el seu roman\xc3\xa7 \xc2\xabMort d\'amor\xc2\xbb del seu Romancero gitano._NEWLINE_El seu car\xc3\xa0cter transgressor la va afermar en els ambients intel\xc2\xb7lectuals de la capital, tamb\xc3\xa9 estava en aquell grup que va iniciar el moviment "sinsombrerista". Malgrat la seva mentalitat liberal es va enamorar d\'un falangista: el pintor Alfonso Ponce de Le\xc3\xb3n, qui la va retratar i amb qui es va casar el 1933, per\xc3\xb2 el seu matrimoni no va durar molt, ja que Alfonso Ponce de Le\xc3\xb3n es va afiliar a la Falange Espanyola, i va morir assassinat al comen\xc3\xa7ament de la Guerra Civil. Aquest fet la va canviar per sempre. _NEWLINE_El 1930 Margarita i Ponce de Le\xc3\xb3n van viatjar a Par\xc3\xads on van con\xc3\xa8ixer Pablo Picasso i van establir contacte amb l\'Escola de Par\xc3\xads. Finalment, Margarita i Alfonso Ponce de Le\xc3\xb3n, qui col\xc2\xb7laborava com a escen\xc3\xb2graf del grup teatral de Lorca, La Barraca, es van casar el 9 de desembre de 1933 a la parr\xc3\xb2quia de Santa B\xc3\xa1rbara. Ponce de Le\xc3\xb3n es va afiliar a Falange Espanyola i va morir assassinat a Madrid al comen\xc3\xa7ament de la Guerra Civil espanyola. Anys despr\xc3\xa9s es va casar amb el doctor Enrique Conde Gargollo, un home af\xc3\xad a la dictadura. A continuaci\xc3\xb3, Margarita es va apuntar al partit falangista, es va tornar una dona devota i va amagar el seu passat; fins a tal punt que els seus fills desconeixien les viv\xc3\xa8ncies de l\'adolesc\xc3\xa8ncia de la seva mare.  _NEWLINE_Margarita Manso va ser una pintora de la generaci\xc3\xb3 del 27, que tamb\xc3\xa9 va exercir com a musa per a Dal\xc3\xad i Alfonso Ponce de Le\xc3\xb3n entre d\'altres. A m\xc3\xa9s, va participar en l\'agitaci\xc3\xb3 del "sinsombrerismo" amb altres nou dones. \xc2\xabLas Sinsombrero\xc2\xbb, nom que prov\xc3\xa9 de l\'an\xc3\xa8cdota que van protagonitzar Maruja Mallo, Margarita Manso, Salvador Dal\xc3\xad i Federico Garc\xc3\xada Lorca que, en aquesta Espanya finisecular i vuitcentista de principis del segle XX, van decidir donar carpetada al costum ranci de portar el cap cobert i en una \xc2\xabperformance\xc2\xbb improvisada es van llevar el barret enmig de la Porta del Sol davant el desconcert i la sorpresa de la gent que all\xc3\xa0 hi havia._NEWLINE_A Margarita Manso la guerra l\'hi lleva tot. Primer \xc3\xa9s l\'assassinat de Federico Garc\xc3\xada Lorca pels falangistes i militars revoltats. Lorca, el seu gran amic, el seu confident, a qui Margarita admira profundament. Despr\xc3\xa9s l\'exili de la seva germana Carmen i el seu nebot Carlos a M\xc3\xa8xic on acudir\xc3\xa0 posteriorment la seva mare. I finalment el seu pitjor malson: el 19 de setembre de 1936 Alfonso Ponce de Le\xc3\xb3n \xc3\xa9s segrestat per un grup de radicals mentre els dos passejaven per la Castellana, sent assassinat en una txeca dos dies m\xc3\xa9s tard. Poc despr\xc3\xa9s el pare i dos germans d\'Alfonso tamb\xc3\xa9 seran assassinats. _NEWLINE_Aquest fet trenca a Margarita qui, sota una crisi nerviosa, fuig d\'Espanya amb destinaci\xc3\xb3 a It\xc3\xa0lia, concretament al balneari de Salsomaggiore prop de Parma, juntament amb la seva germana petita Mar\xc3\xada Luisa, casada amb el pintor Francisco Maura i que morir\xc3\xa0 pocs anys despr\xc3\xa9s. El 1938 Margarida torna a Espanya i decideix instal\xc2\xb7lar-se en zona nacional, a la ciutat de Burgos, on \xc3\xa9s acollida per l\'entorn del poeta i intel\xc2\xb7lectual falangista Dionisio Ridruejo, amic \xc3\xadntim de Ponce de Le\xc3\xb3n. Durant els anys posteriors Margarita dissenya i il\xc2\xb7lustra cartells i decorats per a les obres teatrals que Ridruejo dirigeix amb el seu grup a Burgos. Per\xc3\xb2 Margarita est\xc3\xa0 emocional i vitalment trencada i sola. El 1940, segurament molt animada per la seva mare que des de M\xc3\xa8xic pateix per la situaci\xc3\xb3 de desemparament de la seva filla, es casa amb el doctor Enrique Conde Gargollo, un metge de fortes conviccions franquistes i responsable anys despr\xc3\xa9s de la publicaci\xc3\xb3 de les obres completes de Jos\xc3\xa9 Antonio Primo de Rivera amb qui va tenir tres fills: Enrique, Lu\xc3\xads i Margarita. _NEWLINE_Margarita qui havia estat una dona moderna, s\'enfosqueix a l\'Espanya grisa de la dictadura i es torna una dona devota i falangista. Durant la resta de la seva vida amagar\xc3\xa0 el seu passat, la seva \xc3\xadntima amistat i viv\xc3\xa8ncies amb Lorca, Dal\xc3\xad i Mallo..., i els somnis dels quals un dia van creure poder canviar el m\xc3\xb3n._NEWLINE_Margarita mor el 1960, relativament jove, amb 51 anys, d\'un c\xc3\xa0ncer de mama. Per\xc3\xb2 segons el testimoniatge d\'un familiar, Margarita va morir de tristesa, perqu\xc3\xa8 la seva vida va deixar de ser seva un 19 de setembre de 1936.'